Document ID: 32015D0558

KOMISSION TÄYTÄNTÖÖNPANOPÄÄTÖS (EU) 2015/558,
annettu 1 päivänä huhtikuuta 2015,
eläinten terveyttä koskevista toimenpiteistä afrikkalaisen sikaruton torjumiseksi eräissä jäsenvaltioissa annetun täytäntöönpanopäätöksen 2014/709/EU muuttamisesta
(tiedoksiannettu numerolla C(2015) 2160)
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (3) ja erityisesti sen 4 artiklan 3 kohdan,
sekä katsoo seuraavaa:
(1)
Komission täytäntöönpanopäätöksessä 2014/709/EU (4) säädetään eläinten terveyttä koskevista toimenpiteistä afrikkalaisen sikaruton torjumiseksi eräissä jäsenvaltioissa. Kyseisen päätöksen liitteessä määritetään ja luetellaan kyseisten jäsenvaltioiden tiettyjä alueita, jotka on erotettu toisistaan epidemiologiseen tilanteeseen perustuvan riskitason mukaan. Luettelossa on mukana tiettyjä Italian, Latvian, Liettuan, Puolan ja Viron alueita.
(2)
Täytäntöönpanopäätöksen 2014/709/EU 7 artiklaa, jossa säädetään poikkeuksesta kieltoon, joka koskee sikaeläimistä saatavien sivutuotteiden lähettämistä kyseisen täytäntöönpanopäätöksen liitteessä olevassa III ja IV osassa luetelluilta alueilta, olisi tarkistettava, jotta muista kuin luonnonvaraisista sioista saatavat sivutuotteet, myös kuolleiden eläinten käsittelemättömät ruhot, jotka ovat peräisin liitteessä olevassa III osassa luetelluilta alueilla sijaitsevilta tiloilta, voidaan hävittää turvallisesti näistä eläimistä saatavista sivutuotteista aiheutuvaan riskiin suhteutetulla tavalla.
(3)
Tammikuun ja helmikuun 2015 välisenä aikana Puolassa raportoitiin afrikkalaisen sikaruton taudinpurkaus kotieläimenä pidettävissä sioissa, ja Liettuassa ja Puolassa raportoitiin useita tapauksia villisioissa täytäntöönpanopäätöksen 2014/709/EU liitteessä olevassa II osassa mainitulla rajoitusten kohteena olevalla alueella. Helmi- ja maaliskuussa 2015 Latviassa raportoitiin muutama tapaus täytäntöönpanopäätöksen 2014/709/EU liitteessä olevassa I osassa ja III osassa mainituilla rajoitusten kohteena olevilla alueilla.
(4)
Nykyisen epidemiologisen tilanteen kehittyminen olisi otettava huomioon arvioitaessa Latviassa, Liettuassa ja Puolassa vallitsevasta eläinten terveystilanteesta aiheutuvaa riskiä. Jotta eläinten terveyttä koskevat torjuntatoimenpiteet voidaan kohdentaa ja jotta voidaan estää afrikkalaisen sikaruton leviäminen sekä ehkäistä tarpeettomat häiriöt unionin sisäisessä kaupassa ja kolmansien maiden asettamat perusteettomat kaupan esteet, unionin luetteloa alueista, joihin sovelletaan täytäntöönpanopäätöksen 2014/709/EU liitteessä vahvistettuja eläinten terveyttä koskevia torjuntatoimenpiteitä, olisi muutettava, ja siinä olisi otettava huomioon eläinten nykyinen terveystilanne kyseisen taudin osalta Latviassa, Liettuassa ja Puolassa.
(5)
Täytäntöönpanopäätöstä 2014/709/EU olisi sen vuoksi muutettava.
(6)
Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Muutetaan täytäntöönpanopäätös 2014/709/EU seuraavasti:
1)
Korvataan 7 artiklan 2 kohdan johdantolause seuraavasti:
”2. Poiketen kiellosta, josta säädetään 2 artiklan d alakohdassa, asianomaiset jäsenvaltiot voivat sallia muista kuin luonnonvaraisista sioista saatavien eläinten sivutuotteiden, myös kuolleiden eläinten käsittelemättömien ruhojen, lähettämisen tiloilta tai ruhojen lähettämisen asetuksen (EY) N:o 853/2004 mukaisesti hyväksytyistä teurastamoista, jotka sijaitsevat liitteessä olevassa III osassa luetelluilla alueilla, asetuksen (EY) N:o 1069/2009 24 artiklan 1 kohdan a, b ja c alakohdassa tarkoitettuun käsittely-, poltto- tai rinnakkaispolttolaitokseen, joka sijaitsee liitteessä olevassa III osassa lueteltujen alueiden ulkopuolella, edellyttäen että:”
.
2)
Korvataan liite tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 1 päivänä huhtikuuta 2015.

Labels: 3
1
17
6